Hong Kong, vazhdojnë përplasjet mes policisë dhe protestuesve
Policia e Hong Kongut përdori gaz lotsjellës për të shpërndarë protestuesit ndërsa më herët gjatë ditës mori masa për të  parandaluar demonstruesit të shkonin në aeroport
Policia e Hong Kongut përdori gaz lotsjellës për të shpërndarë protestuesit në distriktin e Kowloon-it. Më herët gjatë ditës policia kufizoi ndjeshëm shërbimin e transportit drejt aeroportit, në një përpjekje për të parandaluar zhvillimin e protestave atje këtë fundjavë. Hyrja në terminale lejohej vetëm për ata që ishin të pajisur me biletë. Fundjavën e kaluar demonstruesit bllokuan rrugët për në aeroport dhe shkaktuan trazira në stacionet e trenit. Në muajin gusht protestuesit hynë në terminalet e aeroportit të Hong Kongut gjë që çoi në mbylljen tij. Kina e cilësoi këtë një "akt shumë pranë terrorizmit". Në fillim të kësaj jave, udhëheqësja e Hong Kong-ut Carrie Lam njoftoi se qeveria e saj do të tërhiqej zyrtarisht nga projekligji që mundësonte ekstradimin e banorëve të Hong Kongut për t’u përballuar me procese gjyqësore në Kinë. Projektligji u bë shkak për protesta masive në qershor. Që nga ajo kohë qëllimi i protestave është zgjeruar duke përfshirë kërkesat për demokraci të plotë. Protestuesit kanë bërë thirrje gjithashtu për një hetim të pavarur rreth akuzave për brutalitet të ushtruar ndaj protestuesvenga ana e policisë, lirimin e pakushtëzuar të të ndaluarve gjatë protestave, dhënien fund të etiketimit të protestave si trazira si dhe krijimin e mundësive për t’i zgjedhur vetë drejtuesit e qytetit. Shumë banorë të Hong Kongut kanë frikë se autonomia e qytetit po zhduket nën sundimin e Pekinit. Kina thotë se Hong Kongu është një çështje e brendshme dhe ka akuzuar Shtetet e Bashkura e Britania për inkurajimin e trazirave. Kancelarja gjermane Angela Merkel e cila u takua në Kinë me Presidentin Kinez Xi Jinping dhe Kryeministrin LI Keqiang tha të shtunën se u kishte kërkuar atyre që të mbanin një qasje jo të dhunshme ndaj protestuesve. "" tha zonja Merkel.